**Notă informativă**

**la proiectul Hotărîrii Guvernului cu privire la modificarea şi completarea**

**unor hotărîri ale Guvernului**

Proiectul Hotărîrii Guvernului cu privire la modificarea şi completarea unor hotărîri ale Guvernului este elaborat în contextul implementării Legii nr. 304 din 26 decembrie 2012 pentru modificarea şi completarea unor acte legislative. De asemenea, întru executarea indicaţiei Guvernului nr.1212-65 din 18 martie 2013 Ministerul Afacerilor Interne urmează sa întreprindă acţiunile plenare necesare, în scopul aducerii actelor normative guvernamentale în concordanţă cu legea nominalizată, precum şi a indicaţiei Guvernului nr. 1214-58 din 13 martie 2013, conform căreia, Ministerul Afacerilor Interne va elabora propuneri de modificare a legislaţiei în vigoare ce ţine de asigurarea în punctele de trecere a frontierei de stat a securităţii aeronautice.

În ansamblu proiectul conține modificări de ordin redacţional a Hotărîrilor de Guvern propuse spre ajustare, în legătură cu excluderea Serviciului Grăniceri din lista autorităţilor administrative centrale şi din componenţa Forţelor Armate, subordonarea structurii create în speță a Poliţiei de Frontieră Ministerului Afacerilor Interne.

Astfel noţiunile „Departamentul Trupelor de Grăniceri”, „Serviciul Grăniceri”, vor fi substituite cu noţiunea de „Departamentul Poliţia de Frontieră”, alte noţiuni similare, sau după caz, excluse.

De asemenea, conform punctului 11 din proiect se propun modificări şi la Programul Naţional de Facilitare a Transporturilor Aeriene, aprobat prin Hotărîrea Guvernului nr. 1034 din 16 octombrie 2010.Potrivit prevederilor art.8 din Legea nr.92 din 05.04.2007 privind securitatea aeronautică, un şir de competenţe în domeniul securităţii aeronautice sunt atribuite Ministerului Afacerilor Interne la general, fără a fi precizate subdiviziunile acestuia care urmează să execute aceste atribuţii, iar un şir de competenţe sunt stabilite expres în atribuţiile Poliţiei de Frontieră. Simultan, conform prevederilor Legii nr.283 din 28 decembrie 2011 cu privire la Poliţia de Frontieră şi Legii nr. 215 din 04.11.2011 cu privire la frontiera de stat a Republicii Moldova, Poliţia de Frontieră este organul responsabil de ordinea publică în punctele de trecere a frontierei de stat.

În acest sens, prin Hotărîrea Guvernului nr.190 din 13 martie 2013 a fost amendată Hotărîrea Guvernului nr. 434 din 19 iunie 2012 pentru aprobarea Regulamentului Departamentului Poliţiei de Frontieră şi aprobat ordinul Ministerului Afacerilor Interne nr.84 din 11 martie 2013, prin care Poliţiei de Frontieră i-au fost atribuite competenţe de asigurare în punctele de trecere a frontierei de stat, ordinea publică, securitatea în transport şi securitatea aeronautică,

Reieşind din cele expuse, modificările propuse la punctul 11 din proiectvor asigura eficientizarea atribuţiilor de ordine publică, securitate aeronautică şi transport, prin transmiterea competenţelor de efectuare a controlului de securitate al pasagerilor, bagajelor, încărcăturilor, personalului aeronautic, Poliţiei de Frontieră, în scopul asigurării operativității în acţiuni şi gestionării domeniului de către o singură structură subordonată Ministerului Afacerilor Interne.

Întru asigurarea transparenţei în procesul de elaborare şi adoptare a deciziilor proiectul este supus consultării prin plasarea anunţului privind organizarea consultării publice a proiectului de decizie pe pagina web oficială a Ministerului Afacerilor Interne.

Implementarea prevederilor proiectului nominalizat nu necesită alocări suplimentare materiale din bugetul de stat.

**Ministrul afacerilor interne Dorin RECEAN**